
PARLAMENTUL  ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

Nr. 4c-11/664/2014
București, 18 martie 2015
	Comisia pentru administraţie publică și amenajarea teritoriului 
                     Nr. 4c-6/214/2014 


                                                                                                                 Pl- x 306/2014
RAPORT  COMUN
asupra propunerii legislative privind vânzarea spațiilor, proprietate privată a statului, aflate în administrarea consiliilor județene sau a consiliilor locale, închiriate asociațiilor sau fundațiilor

În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru administraţie publică și amenajarea teritoriului au fost sesizate spre dezbatere, în fond, cu propunerea legislativă privind vânzarea spațiilor, proprietate privată a statului, aflate în administrarea consiliilor județene sau a consiliilor locale, închiriate asociațiilor sau fundațiilor, trimisă cu adresa nr. Pl-x 306 din 10 iunie 2014 şi înregistrată cu nr. 4c-11/664 din 10 iunie 2014 şi, respectiv, sub  nr. 4c-6/214  din 11 iunie 2014.

 Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în ședința din 3 iunie 2014.
Consiliul Legislativ a avizat favorabil iniţiativa legislativă, conform avizului nr. 1432 din 12 decembrie 2014.

 
Propunerea legislativă supusă dezbaterii are ca obiect de reglementare stabilirea cadrului juridic pentru vânzarea spațiilor, proprietate privată a statului, aflate în administrarea consiliilor județene sau locale, închiriate asociațiilor și fundațiilor, prin negociere directă sau, după caz, prin licitație publică cu strigare. 

Guvernul României a transmis un punct de vedere cu nr. 572 din 28 martie 2014, prin care nu susține adoptarea propunerii legislative.

Comisia pentru buget, finanțe și bănci a avizat negativ inițiativa legislativă.

Membrii Comisiei juridice, de disciplină şi imunităţi şi membrii Comisiei pentru administraţie publică și amenajarea teritoriului au dezbătut iniţiativa legislativă în şedinţe separate.
În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică și amenajarea teritoriului au examinat iniţiativa legislativă mai sus menţionată în şedinţa din 17 septembrie 2014.
Membrii Comisiei juridice, de disciplină şi imunităţi au examinat iniţiativa legislativă în şedinţa din  17 martie 2015. 

Din numărul total de 26 de membri ai Comisiei juridice, de disciplină şi imunităţi au participat la dezbateri 20 deputaţi. Din numărul total de 24 de membri ai Comisiei pentru administraţie publică, amenajarea teritoriului şi echilibru ecologic au participat la dezbateri  20 deputaţi.

Cu ocazia dezbaterilor s-a constatat că prevederile art. 26 din inițiativa legislativă sunt în contradicție cu dispozițiile art. 31 din inițiativă și sunt susceptibile de a încălca principiul neretroactivității legii, întrucât se aplică și procedurilor aflate în derulare. Respectiva nomă acționează asupra fazei inițiale de constituire a situației juridice, modificând în mod esențial regimul juridic creat, cu încălcarea principiului tempus regit actum.
De asemenea, s-a constatat că se poate opina că nu se justifică, actualmente, instituirea unui cadru legislativ special privind înstrăinarea imobilelor necesare desfășurării activității asociațiilor și fundațiilor către acestea din urmă. Unele dispoziții din inițiativa legislativă sunt în contradicție cu dispozițiile legale în vigoare care reglementează dreptul de administrare, precum și cu cele în materie contractuală, iar prin alte dispoziții din propunerea legislativă pot fi create vicii de constituționalitate prin raportare la art. 44 din Constituție, prin afectarea proprietății vânzătorului.


În urma dezbaterilor membrii celor două Comisii au hotărât, cu majoritate de voturi, să propună plenului Camerei Deputaţilor respingerea propunerii legislative privind vânzarea spațiilor, proprietate privată a statului, aflate în administrarea consiliilor județene sau a consiliilor locale, închiriate asociațiilor sau fundațiilor.


În raport cu obiectul şi conţinutul reglementării, propunerea legislativă face parte din categoria legilor organice.

VICEPREŞEDINTE,                                   PREŞEDINTE,

                   Ciprian Nicolae NICA                             Marin ALMĂJANU
SECRETAR,                                              SECRETAR,

         Sorin Constantin STRAGEA                            Constantin AVRAM
Șef serviciu, Ciprian Bucur

Consilier parlamentar, Paul Şerban                                                     Consilier parlamentar, Nicoleta Toma                             
1
PAGE  

_968672787.unknown

